Nafarroako Parlamentuko Mahaiak, 2013ko apirilaren 22an egindako bilkuran, erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dion legegintzarako ekimena erabiliz, Izquierda-Ezkerra parlamentu-taldeak 1936ko kolpe militarraren ondorioz eraildako Nafarroako herritarrak omendu eta haiei ordain morala emateko Foru Lege proposamena aurkeztu du.

Hori horrela, Legebiltzarreko Erregelamenduko 148. artikuluan ezarritakoarekin bat, Eledunen Batzarrari entzun ondoren, hona

ERABAKIA:

1. Agintzea Nafarroako Parlamentuko Aldizkari Ofizialean argitara dadin 1936ko kolpe militarraren ondorioz eraildako Nafarroako herritarrak omendu eta haiei ordain morala emateko Foru Lege proposamena.

2. Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako.

Iruñean, 2013ko apirilaren 22an

Lehendakaria: Alberto Catalán Higueras

1936ko kolpe militarraren ondorioz eraildako Nafarroako herritarrak omendu eta haiei ordain morala emateko Foru Lege proposamena

ZIOEN AZALPENA

Bidegabekeria bat aitortu eta biktimak babesteak botere publikoen lehentasunezko helburu bat izan behar du zuzenbide estatu batean. Hori dela eta, berebiziko garrantzia dauka eragindako kaltea konpontzeak, babesgabetasun egoera aitortzeak eta eskueran dauden bitarteko guztiak jartzeak egindako kaltea konpontzeko, aitortzeko, gogoratzeko eta gainditzeko. 

Nafarroan, frankismoaren biktimek babesgabetasuna pairatu zuten, de facto, 2003ko martxoaren 10era arte. Egun hartan, Nafarroako Fusilatuen Senitartekoen Elkarteak eta Alargunen Herria Elkarteak izandako ekimenez, adierazpen bat onetsi zuen Nafarroako Parlamentuak, “1936ko kolpe militarraren ondorioz eraildako Nafarroako herritarrak omendu eta dagokien ordain morala ematekoa”. Adierazpen hori mugarri bat izan zen 1936ko estatu kolpe militarraren biktimen aitorpenerako, baina, batez ere, erakundeen lehenengo ahalegina izan zen frankismoaren biktimek egia, ordaina eta justizia izateko daukaten eskubidea aitortzeko eta azpimarratzeko.

Nafarroan, gogorarazi beharra dago, ez zen gerra zibilik izan, ez zen guda-trintxeretan aurrez aurre jarritako bandorik egon. Nafarroako Foru Komunitatean, ezberdin pentsatze hutsarengatik, 3.400 pertsona baino gehiago erail zituzten, eta foru lege honen xedea da kalte horrengatiko ordaina ematea, ahal den neurrian, eta ahanztura instituzionaleko urteak zuzentzea. 

Kontuan hartu beharra dago gerra zibil guztiek desoreka bat eragiten dutela memorian, zeren eta irabazleek beren ikurrak, estandarteak eta legeak inposatzen baitizkiete galtzaileei. Halere, urte batzuen buruan, gizarte gehienetan, adiskidetzea, hurbilketa gertatzen da, eta memoriaren desoreka berandu baino lehen desagertzen da. Alabaina, Espainian, gerra zibilaren ondoren, diktadura luzea etorri zen, eta, horrenbestez, desoreka izugarria gertatu zen irabazleen eta galtzaileen memoriaren artean. 

Gertatutakoaren bertsio ofizial bakarra 1939. urtean ezarritako erregimenak prestatu eta Espainiako gizarteari helarazitakoa izan zen. Gainera, Amnesty International-ek 2005eko uztailaren 18ko txostenean zioen bezala, “erregimen frankista amaiturik, krimen horiek ez ziren inpartzialtasunez argitu, eta ordainik eman ez zitzaien biktimen eskubideak ere ez ziren aintzat hartuak izan”.

Erailketaz gainera, eraildakoen senideek amaigabeko lazeriak pairatu behar izan zituzten. Diktadura batek berezko dituen beheramenduei, senideen desagerpena gehitu behar izan zitzaien. Eta horixe da, hain zuzen ere, foru lege honen helburu eta oinarri nagusietako bat: ahal den guztian oztopatzea garai hartan exekutatutako pertsonen desagerpenak iraun dezan. Nafarroa bezalako erkidego batek ezin du gogoan hartu gabe utzi arazo humanitario hori. Hori dela eta, foru lege honetan babes- eta bilaketa-neurriak garatzen dira desagertutako pertsona horiek aurkitzeko. 

Nafarroako memoria historikoaren berreskurapena, zeina, azken batez, memoria kolektiboaren berreskurapena baita, 70eko hamarkadan hasi zen eta haren helburuetako bat lortu zen Sartagudako Memoriaren Parkea inauguratzearekin. Urte hauetan, 2003ko martxoaren 10ean onetsitako adierazpen instituzionalak aitortzen duen moduan, “Franco diktadorearen heriotzaren ondoren, maiz hildakoen ahaideek eta lagunek atera zituzten hilotzak ezpondetatik, soroetatik edo paretetatik. Dena egun-argiz egin zuten, hurbilenganako maitasunez eta duintasunez, baina aitorpen ofizialik gabe.”

Hori dela eta, azpimarratu beharra dago ezen, Nafarroako fusilatuen senideak bildu dituzten elkarteek gorpu desagertuak bilatzeko eta aurkitzeko lanak egin dituztenean, azken urteetan laguntza ofizialarekin, ez diotela konponbidea eman arazo partikular bati, arazo kolektibo bati egin baitiote aurre, gizarte osoaren arazo bati, gure imaginario kolektiboaren eta gure memoria demokratikoaren arazo bati. Azken batean, elkarte horiek, jada 70eko hamarkadatik, erakunde publikoek aurre egin beharreko eginbehar bat bete dute haien ordez. 

Horri dagokionez, Nazio Batuen 47/133 Ebazpenak (1992ko abenduaren 18ko Batzar Nagusiak hartutakoa) Pertsona Guztiak Desagerpen Behartuen aurka Babesteari buruzko Adierazpena onetsi zuen, eta adierazi zuen desagerpen behartuek zuzenbidearen nagusitasuna, giza eskubideak eta oinarrizko askatasunak, errespetatzen dituen gizarte ororen balio sakonenak ukitzen dituztela, eta haien praktika sistematikoa gizateriaren aurkako krimena dela. Ebazpenak, desagerpen behartuen prebentzioa eta amaiarazpena jasotzeaz gainera, ikerketak ere hartzen ditu bere barrenean, desagertutako pertsonen berri izan bezain laster egitekoak, desagerpena gertatu zenetik ikgarotako denbora kontuan hartu gabe.

Foru lege honek erantzuten dio diktadura frankistaren biktimak babesteko betebehar humanitarioari, baina, horretaz gainera, honakoei ere erreparatzen die: arestian adierazi dugun eta 2003ko martxoaren 10ean onetsi zen “36ko gerraren ondorioz fusilatutako herritar nafarrak omentzearen eta haiei dagokien ordain morala ematearen aldeko adierazpenari”; Gerra zibilean eta diktaduran jazarpena edo indarkeria pairatu zutenen eskubideak aitortu eta zabaldu eta haien aldeko neurriak hartzeari buruzko abenduaren 26ko 52/2007 Legean zehaztutakoari; eta Europako Kontseiluaren Parlamentu-biltzarrak 2006ko martxoaren 17an Parisen adierazitakoari –izan ere, Espainian 1936tik 1975era bitarte giza eskubideen aurka egindako bortxaketa larriak salatu zituen–. 

Foru lege honek, I. titulu osoan, hilobien eta desagerpenen fenomeno konplexuari aurre egiteko babes-esparrua, prozedura eta tresna egokiak ezartzen ditu. 

Horretarako, hilobi-mapa dinamiko bat, etengabe berritua, egiteko beharra zehazten da. Hori, izan ere, ezinbesteko ekintza bat da, zeren eta ez baitago datu fidagarririk ez desagertuen kopuruari buruz, ez eta Nafarroako lurraldean dauden hilobi motei buruz ere. 

Gainera, Nafarroan hilobi-mapa bat egitearen helburuetako bat da gizarteari errealitate hori ezagutzera ematea eta egia argitzen laguntzea. Horretarako, behar diren tresnak ezarri beharko dira hilobiratze klandestinoak dituzten tokiak babestu eta zaintzeko neurriak hartzera bideratuak, espoliazioa, istripuak edo bestelako gertakariak saiheste aldera.

Elementu berezi gisa, garrantzitsua da, gainera, bi fenomeno bereziri araugintzaren esparrutik ekitea: Alfontso XII.aren Gotorleku edo Ezkabako Gotorlekuan presondegi bat egotea eta frankismoaren esklaboen lan-eremuak. Beharrezkoa da horretan jardutea, bi arlo horietan aurrera eramandako errepresioaren tamainarengatik ez ezik, familia askorentzat gotorlekuak eta espetxeratze-eremuek dauzkaten inplikazioengatik ere. 

Bidezkoa da, halaber, Nafarroako Parlamentuaren 2003ko martxoaren 10eko adierazpenean jaso zen bezala, “Nafarroako erakundeek baliabideak jartzea askatasunaren aurkako elementu sinbolikoak, denok gainditu nahi dugun iragan horren adierazle ere direnak, desagerrarazteko”. Horri dagokionez, berretsi eta osatu beharra dago Nafarroako Sinboloei buruzko apirilaren 4ko 24/2003 Foru Legeko xedapen iragankor bakarrak eta Gerra zibilean eta diktaduran jazarpena edo indarkeria pairatu zutenen eskubideak aitortu eta zabaldu eta haien aldeko neurriak hartzeari buruzko abenduaren 26ko 52/2007 Legeko 15. artikuluak ezarritakoa, zeren eta urteak igaro diren arren, kendu beharko liratekeen sinbolo batzuk bai baitaude oraindik ere, biktimentzat eta gizarte demokratikoaren balioentzat laidogarri izateagatik.

Foru lege honek, azkenik, “memoria historikoaren berreskuratzea” kontzeptua ulertzen du ahalegin gisa, desagertutako pertsonen gorpuzkiak berreskuratzeko eta, azken batez, diktadura frankista sozialki eta instituzionalki legitimaziorik gabe uzteko; eta horrez gain, estatu-kolpe frankistaren biktima izan ziren pertsonen aitorpen publiko eta ontze moralerako araugintza-ahalegin gisa.

ATARIKO TITULUA.
Xedapen orokorrak

1. artikulua. Xedea

1. Foru lege honen xedea da 1936ko uztailaren 18tik aurrera izan zen kolpe militarraren ondorioz Nafarroan erail zituzten pertsonen memoria historikoa berreskuratzea, eraildako pertsonen memoria aitortuz eta onduz.

2. Halaber, foru lege honek erraztasunak eman nahi ditu Nafarroan garai horretan gertatutakoak ezagut daitezen. 

3. Ezartzea 1936ko kolpe militarraren ondorioz eraildako pertsonen senitartekoek eskubidea dutela beren senitartekoak lurpetik ateratzeko eta duintasunez hilobiratzeko.

2. artikulua. 1936ko kolpe militarraren ondorioz eraildako pertsonak lurpetik ateratzeko eskubidea.

 1. 1936ko kolpe militarraren ondorioz eraildako pertsonen senitartekoek eskubidea izanen dute beren senitartekoak lurpetik ateratzeko eta duintasunez hilobiratzeko. Nafarroako Gobernuak beharrezkoa den laguntza ekonomikoa eta teknikoa eta giza laguntza eman beharko du ikerkuntza eta lurpetik ateratzeko prozesu osoan zehar, jarduera horrek eragindako gastuak Nafarroako Gobernuak bere gain hartuta. 

3. artikulua. Neurriak

1. Honakoak izanen dira erkidegoko Administrazioak 1. artikuluan adierazitako helburuak betetzeko aurrera eraman beharreko neurriak: 

a) Lurpetik ateratzeari buruzko protokoloa onetsi eta hilobi-mapa bat egitea.

b) Zuzenean jardutea desagertutako pertsonen gorpuzkiak berreskuratzeko.

c) Lurperatze tokiak zaintzea, seinaleztatzea eta babestea. 

d) Egon litezkeen aipamen eta sinbolo frankistak kentzea.

e) Hitzarmenak eta bestelako tresnak garatzea Nafarroan diktadura frankistan zehar gertatutakoak aztertzeko eta ezagutzeko.

f) Frankismoaren biktimak gogoratzeko dauden monumentuak babestea, eta pertsona horiek aintzatesteko adierazpen eta aipamenak sustatzea.

2. Aurreko idatz-zatian zehaztutako jarduketak udalekin, fusilatuen senitartekoen elkarteekin eta entitate akademikoekin lankidetzan arituz eramanen dira aurrera.

3. Nafarroako Aurrekontu Orokorretan foru lege honen helburuak betetzeko behar diren kontusailak ezarriko dira; kasua bada, entitate publiko eta pribatuentzako behar diren diru-laguntzen bitartez.

4. artikulua. Memoria Historikoaren arloko Koordinazio Batzorde Teknikoa

1. Arloan eskumenak dauzkan departamentuaren menpean, Memoria Historikoaren arloko Koordinazio Batzorde Teknikoa eratuko da. Honako eginkizunak izanen ditu: 

a) Elkarte, erakunde akademiko eta entitate publikoen jarduketak koordinatzea, foru lege honetan ezarritakoa zuzen bete dadin.

b) Memoria historikoaren arloko planak egitea, arau-garapenean parte hartzea eta bidezko diren gomendioak onestea.

2. Batzordearen osaera erregelamendu bidez zehaztuko da. Nolanahi ere, honako hauen ordezkariak edukiko ditu: Nafarroako Parlamentua, Nafarroako administrazio publikoak, fusilatuen senideak ordezkatzen dituzten elkarteak eta historiaren, auzitegiko medikuntzaren eta arkeologiaren arloekin lotutako entitate akademiko eta profesionalak.

I. TITULUA
Desagertutakoak direla-eta administrazio
publikoek dauzkaten betebeharrak

5. artikulua. Hilobi-mapa

1. Gerra zibilean eta diktaduran jazarpena edo indarkeria pairatu zutenen eskubideak aitortu eta zabaldu eta haien aldeko neurriak hartzeari buruzko abenduaren 26ko 52/2007 Legeko 12.2 artikuluan ezarritakoaren babesean, foru erkidegoko Administrazioak Nafarroako hilobi komunen mapa eginen du.

2. Lan horretan honakoak jaso beharko dira: plaken, monolitoen nahiz bestelako sinbologiaren bitartez identifikatutako hilobiratzeak eta oraindik ere identifikatu gabe daudenak; nahita edo nahi gabe lurpetik ateratzeak gertatu direneko tokiak; eta oraindik ere deskubritzeko daudenak. Lan hori urtero osatuko da, lortzen den informazio guztiarekin; Nafarroako Gobernuak horretarako kontusail bat ezarriko du aurrekontuan.

3. Horren emaitza den lanarekin, lurraldeko hobien inbentario bat eginen da, lurpetik ateratzeak egiteko nahiz toki horiei babesa edo duintasuna emateko bidezko diren neurriak ahalbidetze aldera.

4. Hilobi-mapa hori publikoa izanen da, eta interesa duten pertsona eta entitate guztiek eskuratu ahalko dute.

6. artikulua. Lurpetik ateratzeetarako protokoloa

1. Nafarroako Gobernuak, Justizia Ministerioarekin lankidetzan, diktadura frankistaren biktimen lupetik ateratzeei buruzko jarduketa-protokolo bat onetsiko du, irailaren 26ko PRE/2568/2011 Aginduaren xedapenak egokituz. Agindu horren bitartez, argitara ematen da Ministroen Kontseiluaren 2011ko irailaren 23ko Erabakia, zeinak agintzen baitu gerra zibilaren eta diktaduraren biktimen lurpetik ateratzeetarako jarduketa protokoloa Estatuko Aldizkari Ofizialean argitara dadila.

2. Akzio publikoa aitortzen da Nafarroako administrazio publikoei eskatzeko hilobiak aurkitzeko eta lurretik ateratzeak egiteko prozedurari hasiera emateko, protokolo horretan ezarrita dagoenaren arabera. Gorpuzkiak aurkitu eta haiek hobietatik atera eta lekualdatzeko gastuak Nafarroako Aurrekontu Orokorren kargura ordainduko dira.

3. Lankidetza hitzarmen bat sinatuko da Iruñeko Udalarekin, propio prestatutako toki batean hilobiratzeko desagertutako eta hobitik ateratako pertsonak, beren senitartekoek erreklamatu ez dituztenak. Toki hori berariaz seinaleztaturik egonen da, Nafarroan gerra zibilean eta frankismoan gertatutako jazoeren azalpena eginda. 

4. Betiere, beharrezkoak diren tresnak abiaraziko dira, senitartekoei lagun-egite psikologiko egokia emate aldera desagertutako pertsonen gorpuzkiak aurkitzeko eta, kasua bada, hobitik ateratzeko prozesuan zehar. 

7. artikulua. Memoriaren tokiak

1. “Nafarroako Memoria Historikoaren Tokia” figura ezartzen da. 

2. Halako toki deklaratu ahalko dira altxamendu militarrean, gerra zibilean zehar eta diktadura frankistan zehar izandako gertakari bereziki garrantzitsuei lotuta dauden tokiak. Deklarazioa egitea Nafarroako Gobernuari dagokio, foru lege honetako 3. artikuluan araututako batzordeak proposamen loteslea eginda. Deklarazioa Nafarroako Memoria Historikoaren Tokien Katalogoan inskribatuko da.

3. “Memoria historikoaren toki” deklaratutako ondasunen titularrak diren administrazio publikoek ziurtatu beharko dute haien iraunkortasuna, identifikazioa eta seinalizazio egokia. 

4. Toki horien titularrak pribatuak direnean, helburu horiek erdiesteko ahaleginak eginen dira, memoria historikoaren arloko departamentu eskudunaren eta pertsona nahiz entitate titularren arteko akordioen bitartez.

II. TITULUA
Administrazio publikoen eta entitate pribatuen betebeharrak sinbolo eta aipamen frankistak erretiratzeari dagokionez

8. artikulua. Sinbolo eta aipamen frankisten errolda

Memoria Historikoaren arloko Koordinazio Batzorde Teknikoak sinbolo, lelo edo aipamen frankistei buruzko errolda bat eginen du, eta Nafarroako Gobernuari aurkeztuko dio. 

9. artikulua. Sinbolo, lelo eta aipamen frankistak kentzea 

Nafarroako Gobernuak, bere eskumenez baliatuz, behar diren neurriak hartuko ditu altxamendu militarra, gerra zibila eta diktadurako errepresioa pertsonalki nahiz kolektiboki goratzeko armarriak, intsigniak, plakak eta gainerako objektu edo aipamenak kentzeko. Neurri horien artean, diru-laguntzak edo laguntza publikoak kentzea ere sartu ahalko da.

III. TITULUA
Diktadura frankistan zehar Nafarroan izandako gertakarien ikerketa eta ezagupena

10. artikulua. Nafarroako Memoria Historikoaren Agiritegia

1. Nafarroako Gobernuak, departamentu eskudunaren bitartez, Nafarroako Memoria Historikoaren Agiritegia sortuko du. 

2. Agiritegi hori sortzeko, Nafarroako Gobernuak lankidetza sustatuko du arloarekin lotura duten artxibo administratibo, erlijioso, militar edo partikularren titular diren erakunde publiko eta pribatuekin.

3. Betiere, Nafarroako Gobernuak artxibo publiko nahiz pribatu horien erabilera erraztuko die pertsona interesdunei.

11. artikulua. Hezkuntzaren arloa

1. Hezkuntzaren arloko departamentu eskudunak ikasliburuak aztertuko ditu, ziurtatze aldera haietan informazio egiazko, zabal eta zorrotza ematen dela gerra zibilean eta frankismoan zehar Nafarroan gertatutakoei buruz.

2. Nafarroako Gobernuak urteroko Bakearen eta Giza Eskubideen aldeko Heziketa Programan behar diren jarduketak sartuko ditu, foru lege honen helburuak betetzeko. 

IV. TITULUA
Monumentu, parke eta elementuak
babestea eta mantentzea

12. artikulua. Memoriaren Parkea

1. Sartagudako Memoriaren Parkeak aintzatespen eta babes ofizialik handiena izanen du, horri buruzko foru araudiaren barruan.

2. Memoriaren Parkea mantentzeko eta hobetzeko gastuak Nafarroako Aurrekontu Orokorren kargura ordainduko dira.

13. artikulua. Alfontso XII.aren Gotorlekuko presondegia 

1. Nafarroako Gobernuak behar diren neurriak hartuko ditu Alfontso XII.aren Gotorlekua edo Ezkabako Gotorlekua eta bertako hilerria memoria historikoaren toki gisa babesteko, toki horretan gerra zibilean zehar egon zen presondegiari eta hartan gertatutakoei dagokienez. Gotorlekuaren alboko hilerrian toki bat prestatuko da gotorleku horrekin zerikusia izandako biktimak, beren senitartekoek identifikatu eta erreklamatu ez dituztenak, hilobiratzeko.

2. Nafarroako Foru Komunitateko erakundeek presondegi horretan kartzelaratuta egon ziren presoen memoriaren aintzatespen- eta omenaldi-ekitaldi bat eginen dute urtero, orain arte halakoak egiten jardun duten herritarren entitateekin batera lan eginez.

14. artikulua. Frankismoaren esklaboak

Nafarroako Gobernuak frankismoaren esklaboen lanaren bitartez eginiko obra guztiak seinalatuko ditu. Seinale horiek honakoak jasoko dituzte: pertsona horien bizi-baldintzak, esklaboen kopurua eta egoera horiek publikoki ezagutzera emateko garrantzitsuak diren datu guztiak.

15. artikulua. Aitorpen publikoak

1. Berariaz aitortzen da foru lege honetan aipatutako indarkeriaren biktimen duintasunaren alde nabarmendu diren elkarte, fundazio, entitate akademiko eta erakundeek eginiko lana. 

2. Nafarroako Gobernuak behar diren aitorpen publikoko ekitaldiak sustatuko ditu gerra zibilean eta frankismoan eraildako pertsonen memoria ontzeko. 

3. Nafarroako Gobernuak, toki entitateekin batera, bultzatuko du 1936ko uztailaren 18ko kolpe militarraren ondoren eraildako kargu publiko edo funtzionarioen aitorpen publiko eta iraunkorra, plaka, monolito edo aipamen berariazkoen bitartezkoa. 

4. Nafarroako Gobernuak hala eskatzen duten senitartekoei erraztuko die ordain eta aitorpen petsonaleko ziurtagiria kudeatzea eta lortzea, Jstizia Ministerioak ematen duena, rra zibilean eta diktaduran jazarpena edo indarkeria pairatu zutenen eskubideak aitortu eta zabaldu eta haien aldeko neurriak hartzeari buruzko abenduaren 26ko 52/2007 Legeko 4. artikuluan oinarrituta.

Lehen xedapen iragankorra. Memoria Historikoaren arloko Batzorde Teknikoaren eraketa

Foru lege honek indarra hartu eta hiru hilabeteko epean eratuko da 3. artikuluan aipatzen den batzordea.

Bigarren xedapen iragankorra. Desagertutako pertsonen lurperatze kolektiborako hitzarmena udalarekin. 

5.3 artikuluan aipatzen den hitzarmena 3 hilabeteko epean sinatuko da. Hartara, hobitik jada atera eta Aranzadi Zientzia Elkartearen biltegian dauden gorpuzkiak berehala lekualdatuko dira. 

Hirugarren xedapen iragankorra. Ekitaldi instituzionala 

Foru lege hau indarrean sartu ondoko urtean zehar, Nafarroako Gobernuak biktimei omenaldia egiteko eta inauguraziorako ekitaldi bat eginen du parke horretan, Nafarroako Parlamentuarekin, Sartagudako Udalarekin eta 1936ko biktimen senitartekoen elkarteekin lankidetzan.

Laugarren xedapen iragankorra.

3 hilabeteko epean, Nafarroako Gobernuak plaka bat jarriko du Diputazioaren eraikinaren fatxadako ageriko leku batean, 1936ko gerra zibilean zehar Nafarroan eraildako foru diputazioko funtzionarioen eta langileen omenez. Plaka horretako testua gaztelaniaz eta euskaraz idatzita egonen da, eraildako pertsonen izenak jasoko ditu eta langile publiko horiek Errepublikaren legezkotasunaren defentsa egin izana aipatuko du.

Azken xedapenetan lehena. Erregelamendu bidezko garapena.

Nafarroako Gobernuari ahalmena ematen zaio foru lege hau aplikatu eta garatzeak eskatzen dituen erregelamendu mailako xedapen guztiak eman ditzan. Nolanahi ere, 5. artikuluan araututako protokoloa urtebeteko epean onetsi beharko da, gehienez ere.

Azken xedapenetan bigarrena. Indarrean sartzea.

Foru lege honek indarra hartuko du Nafarroako Aldizkari Ofizialean argitaratu eta biharamunean.

